<classify> SHIRIKA la Reli Tanzania TRC limejigamba katika mwaka huu wa Uchaguzi Mkuu, Chama Cha Mapinduzi CCM kitatumia mafanikio ya reli ya kihistoria yaliyofikiwa nchini kuomba kura.TRC imesema kwa mara ya kwanza tangu Tanzania iwepo ulimwenguni, Watanzania mwaka huu kabla ya Uchaguzi Mkuu watashuhudia treni ya umeme ya kisasa ya Standard Gauge SGR ikianza safari zake nchini.Mkurugenzi Mkuu wa TRC, Masanja Kadogosa aliyasema hayo juzi alipozungumza na gazeti hili kuhusu maendeleo ya mradi wa SGR na mtandao wa reli kwa ujumla nchini inayotekelezwa chini ya uongozi wa Rais John Magufuli.Kadogosa amesema awamu ya kwanza ya SGR kutoka Dar es Salaam kwenda Mwanza yenye awamu tano ndani yake ambazo ni kutoka Dar es Salaam-Morogoro, Morogoro-Makutupola Singida, Singida-Tabora, Tabora-Isaka na Isaka- Mwanza, unaendelea vizuri.Alisema kipande cha kutoka Dar es Salaam- Morogoro cha kilometa 300 205 njia kuu na 95 njia za kupishania kinatarajiwa kukamilika Aprili mwaka huu kwa mujibu wa mkataba.Alisema awali ujenzi ulikuwa ukamilike Novemba mwaka jana lakini kutokana na hali ya hewa ikiwamo mvua zisizo za kawaida, ilisogezwa hadi Aprili mwaka huu hivyo pamoja na kipindi cha majaribio, wanatarajia utaanza mapema baada ya kukamilika na kabla ya kuanza kwa shughuli za Uchaguzi Mkuu unaotarajiwa kufanyika baadaye mwaka huu.Niseme tu kwamba fedha zipo. Hakuna tatizo la fedha ambalo mkandarasi anaweza kusema hajalipwa, halipo. Ila mabadiliko ya vipindi vya hali ya hewa, wengi tulishuhudia mvua zisizo za kawaida, tulikutana na kukubaliana tusogeze muda hadi Aprili ili tusijenge kwa haraka ikaja kuleta tatizo baadae, alieleza.Kadogosa alisema mradi wa SGR ni wa kihistoria tangu nchi iwepo na ingawa yeye si mwanasiasa, lakini CCM bila shaka itatumia maendeleo hayo ya reli yaliofikiwa na kuvunja historia kuombea kura maana ndio sehemu ya utekelezaji wa Ilani na imeisimamia serikali kufanya haya.  <topic>: KITAIFA 